Mielihyvähormonina toimiva dopamiini-neurokemikaali on aine, joka pitää meidät käynnissä.

Dopamiini astuu kuvaan aina, kun teemme jotakin nautinnollista tai mieltä kiihottavaa. Varsinainen dopamiiniryöppy on saatavissa voittamisesta ja palkitsemisesta. Dopamiini tukee myös muistamista, keskittymistä ja oppimista.

Dopamiini on lopulta myös talouselämälle ratkaisevan tärkeä voimanlähde. Näin kertovat kestävän kehityksen asiantuntija Jamie Wheal ja tietokirjailija Steven Kotler teoksessaan Stealing Fire (2017).

Kirjoittajat valaisevat, että esimerkiksi Piilaakson innovaattorit, kuten Elon Musk, Niken innovointiryhmä ja Yhdysvaltain laivaston erikoisjoukko (Navy SEAL) pyrkivät kukin omilla tekniikoillaan ja sovelluksillaan edistämään dopamiinin kyllästämää flow-tilaa.

Tavoitteena on kasvattaa inspiraatiota ja luovaa kyvykkyyttä.

Esimerkiksi Navy SEAL hyödyntää meditaatiotekniikoita ja mittaa aivoissa tapahtuvia muutoksia aivokuvauksilla. Kotlerin mukaan näitä tietoja hyödyntäen on mahdollista opiskella esimerkiksi uusi kieli kuudessa viikossa. Aiemmin samaan kului aikaa kuusi kuukautta.

Kotlerin ja Whealin kirjan mukaan osa Piilaakson miljardööreistä käyttää myös psykedeelisiä huumeita tavoitellessaan korkeampaa tietoisuuden tilaa. Näin he pyrkivät ratkaisemaan paremmin monimutkaisia ongelmia.

Internetin ja erilaisten älylaitteiden myötä ”dopamiinitaloudelle” on syntynyt ihanteellinen kasvualusta.

Kotler selvittää, että esimerkiksi pornoviihteen suosio ei pohjimmiltaan perustu siihen, miten se vaikuttaa seksuaalisesti, vaan siihen, mitä se tekee mentaalisesti dopamiinin välityksellä.

Niinkin arkinen asia kuin epävarmuus puhelimeen saadun viestin sisällöstä – jota Kotler kutsuu ”mahdollisuuden magiaksi” – saa aikaan dopamiinin 400-prosenttisen nousun. Suurin piirtein sama määrä dopamiinia vapautuu kokaiinin käytössä.

Kalifornian yliopistossa 2014 tehdyt aivotutkimukset paljastivat, että jatkuva Facebookin selaaminen vaikuttaa aivojen harmaalla alueella kokaiinin ja uhkapelaamisen tavoin.

Facebook on myös itse suorittanut psykologisia kokeita, jotka osoittavat, että käyttäjien tunnetiloja pystyy muuttamaan hyvinkin yksinkertaisilla toimilla. Yhtiö on jopa myöntänyt, että foorumin liiallisella käyttämisellä voi olla pitkäaikaisia ​​vaikutuksia.

Facebookin tykkäykset ja kommentit pommittavat dopamiinia aivoihin, ja tarve uusille ”somepalkinnoille” kasvaa.

Facebookin kehitystyössä aktiivisesti mukana ollut Sean Parker totesi marraskuussa, että ”me loimme hirviön”. Parker kertoo, että he suunnittelivat Facebookia nimenomaan ”tietoisena ihmisten haavoittuvuudesta”.

Esimerkiksi Facebookin tykkäykset ja kommentit pommittavat dopamiinia aivoihin, ja tarve uusille ”somepalkinnoille” kasvaa. Parkerin mukaan kaikki tämä muuttaa suhtautumista toisiin ihmisiin.

”Luoja tietää, mitä se tekee lastemme aivoille.”

Sosiaalisen median vaikutus kokonaisuudessaan uhkaa kasvaa massiiviseksi yhteiskunnalliseksi ongelmaksi, arvioi Facebookin johdossa vuosina 2007–2011 toiminut Chamath Palihapitiya.

”Luomamme ja dopamiinin laukaisemat lyhyen aikavälin palautteet tuhoavat sen, miten yhteiskunta toimii: ei yhteiskunnallista keskustelua, ei yhteistyötä, väärää informaatiota ja valheita.”

Samoista lähtökohdista esimerkiksi erilaisiin lapsille suunnattuihin nettipohjaisiin peleihin luodaan tarkoituksella hyvin koukuttavia ominaisuuksia.

Neurologian professori Frances Jensenin mukaan sosiaalinen media ja muu puhelintoiminta saattavat mielihyvähormonien vuoksi edistää pakonomaista laitteiden käyttöä. Kun lapset erotetaan laitteista, seurauksena voi olla kiihtymystä ja ärtyneisyyttä.

Vaikka älypuhelimet eivät olisi lasten ja nuorten ahdistusten tai muiden ongelmien perimmäinen aiheuttaja, ne voivat Jensenin mukaan osoittautua kuitenkin ”bensiiniksi, joka sytyttää nuoren ahdistuksen liekkeihin”.

”Se, mitä tämä sukupolvi käy läpi teknologian saralla, on jättiläismäinen kokeilu, emmekä tiedä, mitä tulee tapahtumaan”, Jensen kertoo.

Kotler muistuttaa, että lasten käsiin on saatettu huomattavan addiktoivia ”huumeita” ennen kuin lapsilla on kehittynyt luonnollisia neuropsykologisia käsittelytaitoja niille.